b'\n_START_ARTICLE_\nMoje pesmi, moje sanje\n_START_PARAGRAPH_\nMoje pesmi, moje sanje\xc2\xa0je muzikal,\xc2\xa0za katerega je glasbo napisal\xc2\xa0Richard Rodgers,\xc2\xa0besedila\xc2\xa0pesmi Oscar Hammerstein II,\xc2\xa0libreto pa Howard Lindsay in Russel Crouse.\xc2\xa0Temelji na spominih\xc2\xa0Marie von Trapp, Hvalnica dru\xc5\xbeine von Trapp. Dogajanje zgodbe\xc2\xa0je postavljeno v Avstrijo, v\xc2\xa0\xc4\x8das pred Anschlussom,\xc2\xa0leta 1938,\xc2\xa0in\xc2\xa0govori o\xc2\xa0Marii, ki sprejme slu\xc5\xbebo guvernante pri \xc5\xa1tevilni dru\xc5\xbeini, medtem ko se odlo\xc4\x8da, ali\xc2\xa0bi postala redovnica. Maria vzljubi otroke, skozi \xc4\x8das pa tudi njihovega ovdovelega o\xc4\x8deta, kapitana  Georga von Trappa, ki se ne strinja s politiko nacistov in no\xc4\x8de sprejeti mesta v nem\xc5\xa1ki mornarici, zato se\xc2\xa0z Mario odlo\xc4\x8dita, da bosta z otroki\xc2\xa0emigrirala iz Avstrije. Mnogi songi iz muzikala so postali standardi,\xc2\xa0na primer\xc2\xa0"Edelweiss", "My Favorite Things", "Climb Ev\'ry Mountain", "Do-Re-Mi"\xc2\xa0in\xc2\xa0naslovni song\xc2\xa0"The Sound of Music"._NEWLINE_Izvirna\xc2\xa0broadwayska produkcija,\xc2\xa0v kateri sta v glavnih\xc2\xa0vlogah nastopila\xc2\xa0Mary Martin ain Theodore Bikel, je bila premierno uprizorjena 16. novembra\xc2\xa01959.\xc2\xa0Izmed devetih nominacij, je bila nagrajena s petimi\xc2\xa0nagradami Tony,\xc2\xa0vklju\xc4\x8dno z nagrado\xc2\xa0za najbolj\xc5\xa1i muzikal. Izvirna\xc2\xa0londonska produkcija je bila premierno uprizorjena 18. maja 1961, v\xc2\xa0Palace Theatru. Od takrat je bila predstava mnogokrat obnovljena in uprizorjena po vsem svetu. Po muzikalu je bil posnet tudi glasbeni film, leta 1965, v katerem sta v glavnih vlogah nastopila\xc2\xa0Julie Andrews\xc2\xa0in Christopher Plummer.\xc2\xa0Film je\xc2\xa0bil nagrajen s petimi\xc2\xa0Oskarji.\xc2\xa0Moje pesmi, moje sanje\xc2\xa0je bil zadnji muzikal, ki\xc2\xa0sta ga\xc2\xa0napisala\xc2\xa0Rodgers\xc2\xa0in Hammerstein; Oscar Hammerstein je devet mesecev po broadwayski premieri umrl zaradi raka. _NEWLINE_Muzikal so v prevodu Andreja Rozman - Roza in re\xc5\xbeiji Matja\xc5\xbea Pograjca od 2008 dlje ve\xc4\x8d let izvajali v Pre\xc5\xa1ernovem gledali\xc5\xa1\xc4\x8du Kranj (Simona Vodopivec Franko, Vesna Pernar\xc4\x8di\xc4\x8d \xc5\xbduni\xc4\x87, Borut Veselko, Danijel Malalan, Branko Jordan, Matja\xc5\xbe Vi\xc5\xa1nikar, Lara Jankovi\xc4\x8d, Asja Kahrimanovi\xc4\x87, Nu\xc5\xa1ka Dra\xc5\xa1\xc4\x8dek, Nives Mikulin, Lucija Grm, Ne\xc5\xbea De\xc5\xbeman, Jerca Starc, Andreja Erjavec, Ur\xc5\xa1a Se\xc5\xa1ek, Katarina Gosnik), 2017 pa so ga v prevodu Nejca Lisjaka ob spremljavi simfoni\xc4\x8dnega orkestra pod taktirko maestra Simona Dvor\xc5\xa1aka izvedli tudi v Hali Tivoli (Eva \xc4\x8cerne, Bo\xc5\xa1tjan Romih, Irena Yebuah Tiran, Matja\xc5\xbe Stopin\xc5\xa1ek, Katja Konvalinka, Klemen Torkar, Simona Plut, Tja\xc5\xa1a Hrovat in drugi)'